###### DH Vordingborg Skriftlig beretning perioden 2016 – 17

###### Indledning

###### Borgernes retssikkerhed har den forgangne periode været under konstant pres og der er fortsat behov for en bedre og mere helhedsorienteret indsat. Hvorfor der også vil være fokus på dette i den kommende periode, især i forhold til kommunalvalget til november.

**Koordination med medlemsorganisationerne**

Foregår på vores kombinerede bestyrelses og formøder som afholdes en uge før hvert møde i Handicaprådet. Der har været afholdt 8 bestyrelses og formøder møder af i den forgangne periode. Her fastlægger vi vores fælles handicappolitiske strategier for arbejdet i Handicaprådet og koordinerer arbejdet i Netværkene. Vi har også i denne periode fastholdt en fin mødedeltagelse fra de tilsluttede handicaporganisationer, medlemmer af netværkene og vores repræsentanter og suppleanter i råd og bestyrelser. Det er fortsat vores vurdering, at det er et rigtig godt forum for koordination af det fælles handicappolitiske arbejde og sammen med netværkenes kontakt til ” det virkelige liv” giver det et godt bagland for vores repræsentanter i handicaprådet.

DH centralt ser meget til Vordingborg, når de vil have et eksempel på en aktiv afdeling, og når de vil inspireres til, hvordan ting kan lykkes

**Handicaprådet**

Handicaprådet har fortsat et godt internt samarbejde, og vi bliver ofte taget med på råd og hørt af kommunen - Handicaprådets høringssvar kan ses på rådets hjemmeside.

Der har også i det forgangne år været en række temadrøftelser på områder, som handicaprådet har ønsket belyst samt dialogmøde med Uddannelses og Arbejdsmarkeds udvalget om status og udviklingen af indsatsen for borgere med funktionsnedsættelse.

Handicapprisen 2016 gik til Stella Steengaard, som gennem lang årrække været aktiv i det frivillige arbejde både organisatorisk og handicappolitisk, i forhold til at sikre gode livsvilkår og retssikkerhed for borger med funktionsnedsættelse i Vordingborg kommune.

Prisoverrækkelsen blev som altid givet under festlige og muntre indslag med meget god presseomtale.

Sommeren 2016 godkendte kommunalbestyrelsen den toårige handicappolitiske handlingsplan og

igangsatte en proces med at reducere 40 politiker til 12 politiker dækkende tolv forskellige fagområder. Der udestår fortsat tre politikområder, som forventes klar til høring i Handicaprådet til foråret og endelig godkendt i kommunalbestyrelsen inden sommerferien, hvorefter den tværgående handicappolitik ikke længere er gældende.

Handicaprådet har i den forbindelse anbefalet både den nuværende og den kommende kommunalbestyrelse, at de 12 nye politiker samlet set fortsat bygger på dansk handicappolitiks grundprincipper samt den vision og de værdier der står i den gældende handicappolitik.

DH-Vordingborg er stærkt bekymret for proces og indhold af samtlige politikker, hvilket medfører, at den hidtige gode og visionære handicappolitik bortfalder. Vi mister de grundlæggende handicappolitiske principper, Handicapkonventionen, de tværgående værdier og fokusområder.

*/. Winnie Lindner*

**Kommunikationscentre**

Kommunikationscentre i vores område er Synscentralen og Videnscenter for Specialpædagogik (ViSP).

Synscentralen er hjemtaget i Vordingborg Kommune og fik i foråret 2016 ny leder. Alle fem kommuner i det tidligere Storstrøms Amt er fortsat med i Synscentralen. DH's repræsentant i Synscentralen er Hans Jørgen Wiberg.

ViSP (Videnscenter for SpecialPædagogik)

Med udgangen af 2015 har Lolland Kommune meldt sig ud af ViSP. Samtidig har Guldborgsund Kommune ønsket en løsning, hvor færre ydelser købes af ViSP. De øvrige tre kommuner har ønsket fortsat at være tilknyttet ViSP i en abonnementslignende ordning. For at imødekomme Guldborgsund Kommune har ViSP i samarbejde med kommunerne udviklet en model med grundpakke og tilkøb af fagpakker. Den trådte i kraft med 2016 og 2016 har været et år, hvor der i ViSP arbejdes efter pakke-strukturen og med udgangen af 2016 samles erfaringerne også fra løbende tilpasning – i bestyrelsen er også øget opmærksomhed på om modellen kan imødekomme behovene. Der evalueres mhp. at få et ViSP, som på bedste vis honorerer kommunernes ønsker og behov.

I september 2016 er holdt temamøde med kommunerne om status på ViSP og tilpasning, opfølgning på forbrug af ”pakker”, budgetramme 2017 og indsatser og prioriteringer og virtuel undervisning som indsatsområde i ViSP i 2017. Her blev også drøftet status på arbejdet med ”Fælles strategi”/benchmarking af kommunikationscentre i Region Sjælland.

Guldborgsund har i december 2016 besluttet at udmelde sig af ViSP med virkning fra udgangen af 2017. I processen har DH repræsentanterne i ViSP samarbejdet med både DH afdeling og Handicapråd i Guldborgsund Kommune.

Guldborgsund kommunes udmeldelse betyder, at der er tre kommuner – Næstved, Vordingborg og Faxe – tilbage i ViSP samarbejdet. Vordingborg Kommune har altid været godt tilfredse med samarbejdet i ViSP og de ydelser som borgere i Vordingborg Kommune modtager fra ViSP.

I anledning af Guldborgsund Kommunes udmeldelse af ViSP og den dermed ny situation for kommunikationscentret afholdes 6. feb. 2017 ekstraordinært bestyrelsesmøde.

***/.*** *Stella Steengaard Næstformand i ViSP*

**Dialogforum på Handicapområdet, KKR Region Sjælland**

På mødet i maj drøftedes under rammeaftale 2017 bl.a. taleområdet, og DH repræsentanterne gjorde opmærksom på, at de nødvendige specialiserede kompetencer skal være til stede. Kommunikationsområdet er et af fokusområderne i rammeaftalen 2016 og 2017. Brugerrepræsentanternes bemærkninger tages med ind i arbejdet med fokusområdet. Under drøftelse af afrapporteringen på socialstyrelsens centrale udmelding i ft. borgere med svære spiseforstyrrelser, blev peget på, at målgruppedefinitionen er meget afgrænset og at behandlingsopgaven er en regional opgave. Brugerrepræsentanterne bemærkede at forebyggelse er vigtig. Efterfølgende har vi fået oplyst, at der på centralt niveau mellem KL og Danske Regioner er iværksat et samarbejdsprojekt om børn og unge med spiseforstyrrelser.

På tværs af de 17 kommuner i Region Sjælland er igangsat en ny proces for arbejdet med rammeaftale 2018 på det specialiserede social- og undervisningsområde. Ønsket er tidligt i processen at få brugersynspunkter og input til arbejdet med rammeaftalen og rammeaftalens fokusområder. I januar 2017 er Handicaprådene inviteret til at deltage sammen med KKR Sjællands dialogforum med mulighed for at komme med input til rammeaftalen og kommunernes samarbejde i det specialiserede social- og undervisningsområde. Herunder input til rammeaftalens fokusområder. Blandt de temaer der drøftes er specialisering – afspecialisering, nyspecialisering muligheder og problemstillinger, rehabilitering og recovery samt kvalitet, effekt og evidens.

Som indstillet til dialogforummet fra de fem DH afdelinger i det tidligere Storstrøms Amt, har jeg særligt gjort DH afdelingerne og via dem Handicaprådene opmærksom på denne mulighed for at øve indflydelse på rammeaftalen 2018.

*/.Stella Steengaard*

**Børn & Unge-Netværket**

I efteråret stod tovholderen, sammen med tovholderen fra Voksen- Netværket for et velbesøgt åbent borgermøde i Hollænderhaven den 26. oktober om overgangen fra ung til voksen. Her var embedsværkene, jobcenter, ankestyrelsen samt formændene for Landsforeningen LEV, Landsforeningen Autisme og socialrådgiver fra Spastikerforeningen med til, at give et indblik og bidrag til viden om muligheder og udfordringer i denne overgang. På det åbne borgermøde blev der fortalt om, og debatteret, hvordan man sikrer denne overgang i Vordingborg kommune, samt givet eksempler på udfordringer, muligheder og rettigheder på området.

Folkeskolerne og inklusionen i folkeskolen er fortsat et stort fokusområde for netværket. Folkeskolerne er fortsat ramt af faldende elevtal dels pga. demografi og dels fordi flere elever går i privatskole. Er der ikke 22 elever i alle folkeskolens klasser, tages penge fra holddannelse, inklusion og specialundervisning. På den måde rammes de børn hårdest, som har allermest behov, fordi ressourcerne til en vellykket inklusion tages fra dem. Det har meget alvorlige konsekvenser for børn med særlige behov, som er besluttet inkluderet i folkeskolen. I forbindelse med inklusion og folkeskolerne har Vordingborg kommunes nye inklusionsprojekt BRIDGE haft et specielt stort fokus for Børn/Unge-Netværket. Der er fra netværket stillet spørgsmål til praksis i BRIDGE til alle kommunens folkeskoler og afdelinger, dog uden at netværket har kunnet få svar. Netværket har, i forbindelse med BRIDGE og de spørgsmål dette projekt har afstedkommet, udsendt læserbrev til Sydsjællandske Tidende og Sjællandske Nyheder samt medvirket til en artikel omkring emnet. Netværket har ligeledes været i dialog med politikere og BUF udvalget omkring BRIDGE.

I Børn/Unge- Netværket har vi haft et ønske om at nå ud til flere medlemmer med både viden, inspiration og engagement. Dette betød at Børn/Unge- Netværket oprettede en lukket Facebook gruppe hvor der informeres om emner, rettigheder og regler for Børn og Unge området med Vordingborg kommune som udgangspunkt. Der er på nuværende tidspunkt 32 medlemmer i denne gruppe hvor ca. ¾ af medlemmerne læser alle de opslag der lægges på denne side.

I januar deltog netværkets tovholdere I et kursus om selvhjælpsgrupper, netværk og aktivitetsgrupper. Dette kursus var utroligt givende og tovholderne vil aktivt arbejde videre med de ideer og input der blev givet på dette kursus.

Herudover har netværket haft mange bisidderopgaver ved en række evaluerings-, status og netværksmøder for elever med særlige behov og ved andre børne- og unge sager. Specielt en sag har berørt os meget. Børne/Unge- Netværket har bidraget til høringssvar til Børn, unge og familie politikken, givet input til Handicappolitisk handleplan samt kvalitetsstandarder.

Jeg takker Børn/Unge– Netværkets medlemmer for et godt år I netværket. En speciel tak til Stella Steengaard der fortsat yder en stor indsats og fantastisk opbakning til både netværket og mig som tovholder.

/. *Helene Hansen*

**Voksen & Ældre Netværket**

Netværket har i perioden bidraget til høringssvar på serviceinformationer og kvalitetsstandarder på genbrugshjælpemidler, praktisk hjælp og personlig pleje mm. Netværket har desuden bidraget til en række høringssvar på rapporter fra de årlige tilsyn på kommunale og private botilbud, kommunale aktivitets og væresteder samt ældrecentre og kommunal og privat hjemmehjælp samt med høringssvar til revideret politik på Pleje og Omsorgs området samt Psykiatri og Handicap området og til Vordingborg Kommunes handicappolitiske handlingsplan 2016 – 2017

Desuden har Netværkets tovholder været bisidder i en række personsager og ydet råd og vejledning i forhold til gældende lovgivning. Hovedparten af bisidderopgaverne har været vedr. overgang fra ung til voksen, hvor så godt som alt støtte til unge med funktionsnedsættelse, et sekund over midnat den dag de fylder 18 år, skal ansøges på ny i forhold til voksenreglerne.

Det drejer sig især om de sager, hvor der ikke i god tid før den unge bliver 18 år er sket en overdragelse fra Børn og Unge afd. til Voksen området, Psykiatri og Handicap samt jobcenteret, hvilket giver både familien og ikke mindst den unge der nu er voksen en masse problemer og bekymringer, da der kan gå fra et halvt til et helt år før den nødvendige hjælp og støtte er bevilget.

Med den baggrund afholdt Voksen Netværket i samarbejde med børn og unge netværket i efteråret et velbesøgt åbent borgermøde i Hollænderhaven om overgangen fra ung til voksen. Her var Ankestyrelsen samt formændene for Landsforeningen LEV, Landsforeningen Autisme og socialrådgiver fra Spastikerforeningen med til at give et indblik og bidrag til viden om muligheder og udfordringer i denne overgang. På det åbne borgermøde redegjorde Chefer fra Børn og Unge afd., UU vejledningen og Voksenområdet, for hvordan man sikrer denne overgang i Vordingborg kommune, samt givet eksempler på udfordringer, muligheder og rettigheder på området.

*/. Winnie Lindner*

**Tilgængelighedsnetværket**

DH Vordingborg har gennem mange år haft en tæt dialog med kommunikationsafdelingen i Vordingborg Kommune om den digitale tilgængelighed og her særligt tilgængelighed til den kommunale hjemmeside. Vi arbejder for at internationale standarder for tilgængelighed følges, fordi det bedst sikrer tilgængelighed for alle handicapgrupper. Da kommunen fik ny hjemmeside i marts 2016 rummede indkøbet krav om at tilgængelighedsstandarden WCAG skulle følges. Det er efterlevet i den leverede hjemmeside. En vigtig milepæl er nået, og det kan vi være lidt stolte af lykkedes. Udover efterlevelse af standarden arbejder kommunikationsafdelingen også med overskuelighed i sidens opbygning, færre undersider, produktion af letlæselige tekster, ingen blinkende bannere og lignende tiltag til at fremme den digitale tilgængelighed. Glædeligt med en hjemmeside, hvor "design for alle" indtænkes og efterstræbes. I dag sker over halvdelen af besøgene på hjemmesiden fra smartphone eller tablet.

På høreområdet kommer der flere og flere teleslynger. Det sker som følge af midler fra kommunens tilgængelighedspulje, hvor Høreforeningens repræsentant Ib Petersen og tovholder fra Tilgængelighedsnetværket Anders J. Andersen er repræsenteret.

Udfordringen er nu, om teleslyngeanlæggene nu også virker i praksis og tændes! Det er desuden et stort problem, at særligt kommunens borgermøder ofte holdes på steder, hvor der ikke er teleslynge.

Vores mangeårige indsats giver også mange gode resultater på fysisk tilgængelighed. Der er helt klart blandt almindelige borgere uden for handicapverdenen en langt større opmærksomhed på området. Det er glædeligt. Vi mærker også, at flere og flere uopfordret kontakter os for at få vejledning og andre løser selv tilgængelighedsproblemer uden krav eller rådgivning fra os. Nogle sender os endda fotos af gode tilgængelighedsløsninger!

Som et af meget få steder i Danmark indgår fysisk tilgængelighed ofte som en del af kommunens lokalplaner. Vi afgiver høringssvar til lokalplaner, hvor det er relevant. Vi arbejder for, at kommunen i lokalplanerne har en fast praksis med at få fysisk tilgængelighed med i lokalplaner. DH-Frederikshavn er kommet langt med lokalplaner i deres kommune, og derfor er vi i kontakt med dem for at høre nærmere.

Der er afsat ½ mio. kr. til forbedring af adgangsforhold til butikker, restauranter mv., som disse kan søge om støtte til hos kommunen. Det har særligt sat sig spor i Vordingborg by, hvor flere butikker inden for det seneste år har fået niveaufri adgang. Mange steder er det svært i dag at se, hvis man ikke ved det. Derfor har vi spurgt Vordingborg Fotoklub, om de vil gennemfotografere alle indgange til butikker mv. på hovedstrøgene i Vordingborg, Præstø og Stege som en slags "før-foto". Fotoklubben tog med kyshånd imod opgaven.

Fotograferingen er nu gennemført, og vi har allerede haft glæde af deres arbejde.

Derimod er den anden pulje til forbedring af den fysiske tilgængelighed og teleslyngeanlæg i eksisterende offentlige bygninger opbrugt. Og kommunalbestyrelsen har besluttet, at der ikke skal flere penge i den kasse. Tilgængelighedsnetværket arbejder på at få slået denne og "butik-puljen" sammen. Det gør vi blandt andet via Handicaprådet. Om det lykkes, kan kun fremtiden vise.

Netværket har ca. 50 vidt forskellige sager. Nogle kører og lang tid, andre kort, nogle ligger stille i nogle år - men kommer så i gang igen, fordi byggeprocessen begynder igen. Vi keder os ikke.

***/. Anders J. Andersen***

DH Vordingborg har gennem mange år haft en tæt dialog med kommunikationsafdelingen i Vordingborg Kommune om den digitale tilgængelighed og her særligt tilgængelighed til den kommunale hjemmeside. Vi arbejder for at internationale standarder for tilgængelighed følges, fordi det bedst sikrer tilgængelighed for alle handicapgrupper. Da kommunen fik ny hjemmeside i marts 2016 rummede indkøbet krav om at tilgængelighedsstandarden WCAG skulle følges. Det er efterlevet i den leverede hjemmeside. En vigtig milepæl er nået og det kan vi være lidt stolte af lykkedes. Udover efterlevelse af standarden arbejder kommunikationsafdelingen også med overskuelighed i sidens opbygning, færre undersider, produktion af letlæselige tekster, ingen blinkende bannere og lignende tiltag til at fremme tilgængeligheden. Glædeligt med en hjemmeside, hvor "design for alle" indtænkes og efterstræbes. I dag sker over halvdelen af besøgene på hjemmesiden fra smartphone eller tablet.

*/. Stella Steengaard*

**Sundhedsnetværket**

Ingen af netværkets interesseområder i Kommunen -social- psykiatri- og sundhedsudvalgene eller befordringsområdet- har holdt årlige dialogmøde, så gensidige forventninger, muligheder og udfordringer er ikke blevet drøftet med henblik på at understøtte og videreudvikle det sundhedspolitiske arbejde i Vordingborg Kommune, herunder som mål i kvalitetsstandarden for genoptræning efter indlæggelse i sygehus at iværksætte genoptræning som glidende overgang og senest indenfor en uge efter udskrivning.

Netværket har derfor stort set holdt sig orienteret gennem udvalgenes mødereferater. Det fremgår heraf, at der er indført gode aktiviteter og indsatser i det forløbne år, bl.a. er patientskoler, og træningshold blevet suppleret med naturture for at styrke naturbrugen for de enkelte patientforeninger for videre at skabe selvtræningshold. Endvidere er der indført ”Tage-imod besøg” ved sygeplejersker, der er målrettet alle borgere, der udskrives fra sygehus eller fra akut- eller aflastningsophold. Indsatsen er fuldt implementeret i daglig drift og udvikles fortsat og vil blive indarbejdet i kvalitetsstandard for ”Tage-imod besøg” 2017 – 2018.

På befordringsområdet blev reglerne for brugen af den visiterede handicapkørslen ændret, så den kan benyttes til alle formål, -fx til private besøg og til træning-. Der blev givet mulighed for, at kommunerne efter individuel vurdering kunne tildele en borger flere end de obligatoriske 104 enkeltture pr år. Vordingborg kommune besluttede generelt, at man ikke tildelte borgerne flere end de 104 ture, hvilket ikke er tilfredsstillende.

Movia/flextrafik overholder i mange tilfælde ikke hjemkørselstidspunkterne fra fx træning, selvom turene med tidspunkter er bestilt lang tid i forvejen, hvilket ikke er tilfredsstillende.

Kørselsafdelingen har lovet et længe ønsket dialogmøde, men det er hidtil blevet udskudt.

Netværket har desuden bidraget til flere høringssvar på sundhedsområdet.

*/. Niels Jørgen Abildgaard*

**Afslutning**

Denne beretning dækker de områder DH-Vordingborg har arbejdet med i den forgangne periode.Der er sikkert nogle områder, der kunne fortjene en beder omtale – her henvises til vores Hjemmeside [www.handicap.dk/lokalt/vordingborg](http://www.handicap.dk/lokalt/vordingborg)

**Niels Jørgen Abildgaard**

**Formand DH-Vordingborg**